type: other

text:
Il-professjonijiet legali - Latvja
 Din il-paġna tagħtik deskrizzjoni ġenerali tal-professjonijiet legali fil-Latvja.
 L-Uffiċċju tal-Prosekutur Pubbliku (Prokuratūra) huwa awtorità ġudizzjarja ċentrali u unifikat f'sistema maqsuma fi tliet livelli. L-Uffiċċju jitmexxa mill- Prosekutur-Ġenerali (ģenerālprokurors). L-għan tiegħu huwa li jieħu miżuri kontra l-ksur tal-liġi u jiżgura illi l-kawżi relatati ma' dak il-ksur jiġu trattati skont il-liġi. L-Uffiċċju tal-Prosekutur Pubbliku għandu istituzzjonijiet fil-livelli li ġejjin:
 L-Uffiċċju tal-Prosekutur-Ġenerali (Ģenerālprokuratūra);
 l-uffiċċji reġjonali tal-prosekuturi pubbliċi (tiesu apgabalu prokuratūras);
 l-uffiċċji tal-prosekuturi pubbliċi distrettwali jew tal-ibliet (rajona vai republikas pilsētu prokuratūras);
 l-uffiċċji tal-prosekuturi pubbliċi speċjalizzati (specializētas prokuratūras).
 Fejn inkun meħtieġ, il-Prosekutur-Ġenerali jista' jistabbilixxi uffiċċju tal-prosekutur pubbliku settorali speċjalizzat li jkollu l-istess status ta' uffiċċju distrettwali jew reġjonali. Bħalissa hemm ħames uffiċċji speċjalizzati tal-prosekutur pubbliku fil-Latvja:
 uffiċċju speċjalizzat tal-prosekutur pubbliku għall-kriminalità organizzata u oqsma oħra (Organizētās noziedzības un citu nozaru specializētā prokuratūra);
 uffiċċju speċjalizzat tal-prosekutur pubbliku multisettorali (Specializētā vairāku nozaru prokuratūra);
 L-Uffiċċju tal-Prosekutur Pubbliku għat-Trasport fit-Toroq ta' Riga (Rīgas autotransporta prokuratūra);
 uffiċċju tal-prosekutur pubbliku għall-investigazzjoni tar-reati finanzjarji u ekonomiċi (Finanšu un ekonomisko noziegumu izmeklēšanas prokuratūra); u
 uffiċċju tal-prosekutur pubbliku għall-investigazzjoni ta' reati li jinvolvu ċ-ċirkolazzjoni illegali tad-drogi (Narkotiku nelegālas aprites noziegumu izmeklēšanas prokuratūra).
 L-Uffiċċju tal-Prosekutur-Ġenerali jista' jissorvelja wkoll ix-xogħol tal-korpi pubbliċi li, minkejja li mhumiex prosekuturi, xorta jgħinu fil-kisba ta' ċerti obbligi fil-proċedimenti kriminali li jaqgħu fil-kompetenza tagħha. Dawn il-korpi jiġu stabbiliti, riorganizzati u mħollija mill-Prosekutur-Ġenerali. Il-Prosekutur-Ġenerali jiddetermina wkoll l-istruttura u n-numru ta' persunal ta' dawn il-korpi skont l-ammont ta' fondi allokati mill-Baġit tal-Istat. S'issa twaqqaf biss korp wieħed ta' din ix-xorti: Is-Servizz ta' Kontra l-Ħasil tal-Flus (Noziedzīgi iegūtu līdzekļu legalizācijas novēršanas dienests).
 L-Uffiċċji tal-Prosekutur-Pubbliku huma parti mis-sistema tal-qrati. Dan ifisser illi huma joperaw indipendentement mill-fergħa leġiżlattiva u dik eżekuttiva. Is-Saeima (il-Parlament Latvjan), il-Kabinett u l-President jistgħu jaħtru Uffiċċju tal-Prosekutur Pubbliku biex jivverifika l-fatti marbuta mal-ksur u jirċievi spjegazzjonijiet mill-Uffiċċju tal-Prosekutur Ġenerali. Madankollu ma jistgħux jindaħlu fix-xogħol tal-Uffiċċju tal-Prosekutur Ġenerali konċernat anke jekk ikun qed jinvestiga ksur ta' importanza kbira nazzjonali.
 Il-prosekuturi pubbliċi jistgħu jippreżentaw oġġezzjonijiet kontra l-leġiżlazzjoni adottata mill-Kabinett u l-awtoritajiet pubbliċi li ma tkunx skont il-liġi. Il-Prosekutur Ġenerali u l-Kapijiet Prosekuturi tad-dipartimenti tal-Uffiċċju tal-Prosekutur Ġenerali jistgħu jattendu għal-laqgħat tal-Kabinett u jesprimu l-opinjoni tagħhom fuq il-kwistjonijiet li jkunu qed jiġu diskussi.
 Id-dmirijiet tal-Uffiċċju tal-Prosekutur Pubbliku f'investigazzjoni ta' qabel il-proċess jinsabu fl-Artikolu 2 tal- Liġi dwar l-Uffiċċju tal-Prosekutur Pubbliku.
 L-Uffiċċju tal-Prosekutur Pubbliku:
 jissorvelja l-ħidma investigattiva fuq il-post tal-awtoritajiet ta' investigazzjoni u korpi oħra;
 jorganizza, jmexxi u jwettaq l-investigazzjonijiet ta' qabel il-proċess u jagħti struzzjonijiet lill-awtoritajiet ta' investigazzjoni dwar kif għandhom imexxu l-investigazzjonijiet kriminali tagħhom;
 jibda u jwettaq il-prosekuzzjonijiet kriminali;
 iħares id-drittijiet u l-interessi leġittmi tal-persuni u tal-istat;
 f'każijiet deskritti mil-liġi, jissottometti dokument li bih jinbdew il-proċedimenti jew rikors il-qorti.
 Skont l-Artikolu 36(1) tal- Liġi dwar il-Proċedura Kriminali, prosekutur pubbliku jissorvelja u jwettaq l-investigazzjonijiet, imexxi l-prosekuzzjoni, jippreżenta l-akkużi f'isem l-Istat u jwettaq funzjonijiet oħra matul proċedimenti kriminali.
 Il-prosekutur ta' superviżjoni
 Il-prosekutur ta' superviżjoni jissorvelja l-investigazzjoni ta' każ kriminali partikolari u jista':
 jiċħad id-deċiżjonijiet ta' uffiċjal li jkun qed imexxi l-proċedimenti jew ta' membri ta' tim ta' investigazzjoni;
 jitlob illi s-superjur immedjat ta' investigatur jissostitwixxi lill-uffiċjal li jkun qed imexxi l-proċedimenti jew jagħmel tibdil fil-kompożizzjoni tat-tim ta' investigazzjoni f'każ ta' nuqqas ta' konformità mal-istruzzjonijiet jew ksur ta' proċedura li tista' xxekkel il-progress tal-proċedimenti kriminali;
 jikkunsidra lmenti kontra l-azzjonijiet jew id-deċiżjonijiet ta' uffiċjal li jressaq proċedimenti jew ta' membru ta' tim ta' investigazzjoni, superjur immedjat ta' investigatur jew ta' persuna bi dmirijiet marbuta mal-proċedimenti;
 jieħu deċiżjonijiet biex jibda l-proċedimenti kriminali jew jittrasferixxi l-kwistjoni lil awtorità oħra tal-investigazzjoni;
 iwettaq azzjonijiet marbuta mal-proċedimenti wara li jkun avża lill-uffiċjal li jkun qed imexxi propju dawk il-proċedimenti.
 L-uffiċjal li jmexxi l-proċedimenti
 Il-prosekutur ta' superviżjoni (jew prosekutur ieħor, fuq struzzjonijiet ta' prosekutur anzjan) jista' jsir l-uffiċjal li jmexxi l-proċedimenti (procesa virzītājs). Dan jinvolvi li jieħu f'idejh it-tmexxija tal-proċedimenti kriminali u t-teħid ta' deċiżjoni dwar jekk tinbediex il-prosekuzzjoni kriminali. F’ċirkustanzi eċċezzjonali, il-Prosekutur Ġenerali, id-Dipartiment tal-Liġi Kriminali tal-Uffiċċju tal-Prosekutur Ġenerali jew il-Prosekutur Ewlieni ta’ qorti ġudizzjarja jista’ jaħtar prosekutur pubbliku biex imexxi l-proċeduri fl-istadju tal-investigazzjoni.
 Bħala l-uffiċjal li jkun qed imexxi l-proċedimenti, il-prosekutur jista':
 jasal għal ftehim mal-akkużat rigward ammissjoni ta' ħtija;
 jieħu deċiżjoni biex jirreferi każ kriminali l-qorti;
 jissottometti każ għall-prosekuzzjoni bi proċedura speċjali;
 itemm il-proċedimenti kriminali minħabba raġunijiet leġittimi sodi.
 L-uffiċjal li jmexxi l-proċedimenti jista' jieħu deċiżjoni proċedurali u jwettaq kull azzjoni proċedurali, jew jirreferihom lil membru tat-tim ta' investigazzjoni jew persuna li twettaq dmirijiet oħra marbuta mal-proċedimenti.
 Prosekutur anzjan
 Skont il-liġi, prosekutur anzjan jivverifika jekk prosekutur pubbliku jkunx wettaq id-dmirijiet li jkunu ġew mogħtija lilu u jiddeċiedi dwar ilmenti u avviżi fir-rigward tad-deċiżjonijiet u l-miżuri tal-prosekutur ta' superviżjoni u l-prosekutur/uffiċjal li jmexxi l-proċedimenti. Prosekutur anzjan jista', pereżempju, jieħu deċiżjoni dwar proposta mill-prosekutur ta' superviżjoni biex jinbidel is-superjur immedjat tal-investigatur jew tal-korp investigattiv, jew dwar iċ-ċaħda ta' akkuża hix ġustifikata u leġittima.
 Il-prosekutur anzjan jista’:
 jiċħad id-deċiżjonijiet ta’ investigatur, membru ta’ grupp investigattiv jew prosekutur anqas anzjan;
 jaħtar jew jissostitwixxi prosekutur ta' superviżjoni jew prosekutur/uffiċjal li jmexxi l-proċedimenti, jekk is-superviżjoni u l-prosekuzzjoni ma jkunux garantiti għalkollox, jew jieħu r-responsabbiltà fuqu stess;
 jistabbilixxi grupp investigattiv jekk l-ammont ta’ xogħol iqiegħed fil-periklu t-tlestija tal-proċedimenti kriminali fi żmien raġonevoli;
 jitlob illi jinħatar superjur immedjat ieħor miflok l-investigatur, jew li l-investigazzjoni kriminali tiġi assenjata lil korp investigattiv differenti.
 B'deċiżjoni tal-prosekutur anzjan, prosekutur jista' jiġi inkluż f'tim investigattiv; l-uffiċjal li jmexxi l-proċedimenti jista' jitlob illi l-prosekutur iwettaq dmir wieħed jew aktar marbuta mal-proċedimenti.
 Il-bażi kostituzzjonali għall-ġudikatura huma l-Artikoli 82 sa 86 tal- Kostituzzjoni, li jgħidu illi l-ġustizzja ssir biss mill-qrati. L-imħallfin huma indipendenti u huma responsabbli biss lejn il-liġi. Il-ġudikatura hija rregolata mil- Liġi dwar is-Setgħa Ġudizzjarja.. Skont il-liġijiet u r-regolamenti Latvjani, l-imħallfin huma impjegati nazzjonali tal-gvern.
 L-awtoritajiet pubbliċi, l-organizzazzjonijiet soċjali u politiċi u persuni fiżiċi u oħrajn għandhom id-dmir li jirrispettaw u josservaw l-indipendenza tal-qrati u l-immunità tal-imħallfin. Ħadd ma għandu d-dritt jitlob lil imħallef biex jispjega jew jagħti rendikont ta' kif ittratta każ partikolari, jew jindaħal fl-amministrazzjoni tal-ġustizzja, irrispettivament mir-raġuni għalfejn qed jistaqsi. Meta jkun qed jaqdi dmirijietu u jħares l-amministrazzjoni tal-ġustizzja, imħallef huwa invjolabbli. Il-kariga ta’ mħallef hija inkompatibbli ma’ affiljazzjoni ma’ partit politiku jew kull organizzazzjoni politika oħra.
 Ir-rwol ta’ mħallef huwa li jamministra l-ġustizzja fi kwistjonijiet ċivili, amministrattivi u kriminali skont il-liġi.
 F'kawżi ċivili, l-imħallfin jisimgħu u jiddeċiedu kawżi marbuta mal-protezzjoni tal-interessi leġittimi u drittijiet ċivili, tax-xogħol, tal-familja tal-persuni fiżiċi u ġuridiċi.
 Fil-kawżi kriminali, l-imħallfin jisimgħu l-akkużi miġjuba kontra persuni u jiddeċiedu dwar il-validità ta' dawk l-akkużi. L-imħallfin jistgħu jilliberaw persuni innoċenti jew jiddikjaraw persuna ħatja ta' reat kriminali u jimponu piena fuqha.
 Fil-kawżi amministrattivi, l-imħallfin iwettqu stħarriġ ġudizzjarju dwar il-legalità tal-azzjonijiet tal-eżekuttiv (l-atti amministrattivi li joħorġu jew l-imġiba li jadottaw) u jitrattaw it-tilwim minħabba relazzjoni rregolata mil-liġi pubblika. L-imħallfin jikkjarifikaw ukoll id-drittijiet u l-obbligi legali tal-individwi privati skont il-liġi pubblika. Fil-kawżi ta' ksur tal-liġi amministrattiva, l-imħallfin jisimgħu u jiddeċiedu l-kwistjonijiet marbuta mal-ksur amministrattiv.
 L-obbligi professjonali tal-imħallfin ikopru l-obbligi kollha tal-imħallfin u l-qrati skont il-liġi proċedurali.
 Il-ġudikatura għandha Portal tal-Qrati Nazzjonali tagħha stess, il-kontenut għalissa huwa disponibbli biss bil-Latvjan. Il-Portal fih informazzjoni dwar is-sistema tal-qrati Latvjana, lista tal-qrati u l-imħallfin Latvjani, statistika tal-qrati, deskrizzjoni qasira tal-proċeduri li japplikaw f'diversi proċedimenti tal-qorti, fejn tispjega l-karatteristiċi u d-differenzi prinċipali tagħhom, kif ukoll informazzjoni dwar kif għandu jinġieb każ quddiem l-awtoritajiet ġudizzjarji. Il-Portal jagħti wkoll aċċess għal firxa tal-aħħar sentenzi tal-qorti, skeda tas-seduti tal-qorti u informazzjoni oħra.
 Meta ddaħħal in-numru ta' referenza ta' każ jew tar-rikors fit-taqsima "servizzi elettroniċi" (e‐pakalpojumi) tal-portal, tista' tikseb informazzjoni dwar il-progress tal-proċediment, quddiem liema qorti u f'liema istanza qed tinstema' l-kawża, skeda tas-seduti tal-qorti li jmiss, kull deċiżjoni li ngħatat u l-oġġezzjonijiet sottomessi fil-każ, u r-riżultati tal-proċedimenti.
 Ir-rapporti tal-Qorti jiġu ppubblikati wkoll fis-sit elettroniku tal- Uffiċċju tal-Qrati.
 Tiġi ppubblikata wkoll informazzjoni dwar kwistjonijiet ta' politika reċenti marbuta mas-sistema tal-qrati fuq is-sit elettroniku tal- Ministeru tal-Ġustizzja.
 L-informazzjoni elettronika dwar il-Qorti Suprema u l-attivitajiet tagħha hija disponibbli fis-sit elettroniku tal- Qorti Suprema .
 Dawn il-portali huma kollha disponibbli bl-Ingliż.
 Organizzazzjoni tal-professjoni legali: l-avukati
 L-avukati huma meqjusa bħala uffiċjali tas-sistema tal-qorti; huma professjonisti legali indipendenti li:
 jidhru quddiem kull qorti u fl-istadju investigattiv ta' qabel il-proċess jekk jinħatru għal dan il-għan mill-partijiet f'tilwima, minn persuni akkużati, jew minn partijiet interessati oħra (il-klijenti tagħhom) u f'isimhom, u f'ċerti każijiet previsti mil-liġi, f'isem il-Prim Imħallef ta' qorti, il-kap ta' korp investigattiv ta' qabel il-proċess jew il-Kunsill Latvjan ta' Avukati Ċertifikati (Latvijas zvērinātu advokātu padome);
 jagħtu pariri legali;
 ifasslu dokumenti legali;
 jipprovdu għajnuna legali b'modi oħra.
 Fil-Latvja dawn li ġejjin jistgħu jipprattikaw bħala avukati, soġġetti għal ċerti kundizzjonijiet:
 avukati ċertifikati (zvērināti advokāti);
 assistenti tal-avukati ċertifikati (zvērinātu advokātu palīgi);
 ċittadini tal-Istati Membri tal-Unjoni Ewropea li kisbu kwalifiki biex jipprattikaw bħala avukati f'kull Stat Membru tal-Unjoni Ewropea;
 avukati barranin minbarra avukati tal-Istati Membri tal-UE li jistgħu jipprattikaw fil-Latvja skont ftehimiet internazzjonali dwar assistenza legali li huma vinkolanti fuq il-Latvja.
 L-avukati lawreati fil-Latvja huma membri indipendenti tal-professjoni legali li ngħaqdu flimkien biex jiffurmaw il-Kamra tal-Avukati tal-Latvja (Latvijas Zvērinātu advokātu kolēģija), korp nazzjonali professjonali indipendenti. Il-korpi li jiffurmaw il-Kamra tal-Avukati tal-Latvja huma l-assemblea ġenerali tal-avukati ċertifikati, il-Kunsill Latvjan tal-Avukati Ċertifikati, il-Kumitat tal-Awditjar u l-Kumitat tad-Dixxiplina.
 L-informazzjoni dwar l-attivitajiet tal-Kamra tal-Avukati tal-Latvja u l-Kunsill tal-Avukati Ċertifikati tal-Latvja, il-liġijiet u r-regolamenti dwar l-avukati u l-qrati li jipprattikaw quddiemhom (inkluż informazzjoni ta' kuntatt) u informazzjoni fuq kwistjonijiet oħra dwar il-professjoni legali fil-Latvja tinsab fuq is-sit elettroniku tal- Kunsill tal-Avukati Ċertifikati tal-Latvja.
 In-nutara ċertifikati (zvērināti notāri) huma responsabbli mis-superviżjoni tal-affarijiet nutarili bis-superviżjoni tal-qrati, skont il-proċeduri previsti mil- liġi. In-nutara ċertifikati Latvjani huma meqjusa bħala uffiċjali tas-sistema tal-qorti li jkunu ssodisfaw l-obbligi stabbiliti bil-liġi u assoċjati mal-eżerċizzju tal-awtorità pubblika.
 Skont il- Liġi dwar in-Nutara, in-nutara huma awtorizzati:
 ifasslu l-atti notarili
 ifasslu ċ-ċertifikati notarili;
 jaċċettaw flus, garanziji u dokumenti għall-preservazzjoni;
 jaċċettaw oġġett li huwa s-suġġett ta' obbligu ta' preservazzjoni;
 imexxu kwistjonijiet dwar l-eredità;
 ifasslu proposti għad-diviżjoni ta' propjetà f'każijiet previsti mil-liġi;
 imexxu kawżi tad-divorzju (bil-kundizzjoni illi ż-żewġ konjuġi jkunu ftiehmu bejniethom bil-miktub u li ma hemmx xi kwistjoni li għad trid tiġi deċiża);
 iwettqu dmirijiet oħra previsti f'liġijiet oħra.
 In-nutara ċertifikati huma membri tal-professjoni legali. Madankollu, fl-eżerċizzju tal-professjoni tagħhom, jiġu meqjusa bħala uffiċjali pubbliċi. In-nutara ċertifikati huma uffiċjali tas-sistema tal-qorti, jipprattikaw fil-qrati reġjonali u jissodisfaw l-obbligi stabbiliti għalihom bil-liġi. Fl-eżerċizzju tal-professjoni tagħhom, in-nutara ċertifikati huma finanzjarjament indipendenti, u t-tariffi tagħhom jiġu ffissati mill-Kabinett.
 In-nutara Latvjani ċertifikati kollha ngħaqdu flimkien biex jiffurmaw l-Assoċjazzjoni Latvjana tan-Nutara Ċertifikati (Latvijas Zvērinātu notāru kolēģija), korp professjonali nazzjonali indipendenti tagħhom. Il-Kunsill Latvjan tan-Nutara Ċertifikati (Latvijas Zvērinātu notāru padome) huwa l-korp rappreżentattiv u superviżorju għan-nutara ċertifikati u l-korp amministrattiv u eżekuttiv għall-Assoċjazzjoni Latvjana tan-nutara ċertifikati. Id-dmirijiet tiegħu huma previsti fl-Artikolu 230 tal-Liġi dwar in-Nutara.
 L-informazzjoni dwar l-attivitajiet u n-numru ta' nutara ċertifikati, il-post fejn jipprattikaw u kwistjonijiet oħra marbuta mas-sistema notarili tal-Latvja tinsab fis-sit elettroniku uffiċjali tan- nutara fil-Latvja
 Bailiffs Ċertifikati
 Il-bailiffs ċertifikati (Zvērināti tiesu izpildītāji) huma meqjusa bħala uffiċjali tas-sistema tal-qrati. Il-bailiffs ċertifikati jaħdmu fil-qrati reġjonali, jeżegwixxu d-deċiżjonijiet tal-ġudikatura u ta' istituzzjonijiet oħra u jwettqu atti previsti f'liġijiet oħra.
 Il-bailiffs ċertifikati huma membri tal-professjoni legali, iżda meta jwettqu l-funzjonijiet ta' bailiff ċertifikat jiġu meqjusa ekwivalenti għal uffiċjali pubbliċi. Il-bailiffs ċertifikati jwettqu l-funzjonijiet tagħhom b'mod indipendenti u huma responsabbli biss quddiem il-liġi. Ir-rikjesti u l-ordnijiet maħruġa minn bailiffs ċertifikati fl-eżekuzzjoni tas-sentenzi tal-qorti u deċiżjonijiet oħra huma eżegwibbli fil-Latvja.
 Il-bailiffs tal-qorti bil-ġurament iwettqu dmirijiethom fil-ġuriżdizzjoni territorjali tal-qorti reġjonali fejn huma assenjati. In-numru ta' bailiffs ċertifikati, il-karigi tagħhom, il-qrati u l-oqsma ta' ġuriżdizzjoni jiġu stabbiliti mill-Kabinett.
 Fit-twettiq tal-obbligi tagħhom, il-bailiffs ċertifikati japplikaw il- Liġi dwar il-proċedura ċiviliu liġijiet u regolamenti oħra, u jużaw il-metodi approvati mill-Kunsill Latvjan tal-Bailiffs Ċertifikati (Latvijas Zvērinātu tiesu izpildītāju padome, il-korp rappreżentattiv u ta' superviżjoni għall-bailiffs ċertifikati fil-Latvja) u rakkomandazzjonijiet mill-ġurisprudenza.
 L-informazzjoni dwar fejn jinsabu l-uffiċċji tal-bailiffs ċertifikati, il-liġijiet u r-regolamenti li jirregolaw il-professjoni ta' bailiff ċertifikat u l-liġijiet u regolamenti li jirregolaw l-attivitajiet tal-Kunsill tal-Latvja tal-Bailiffs Ċertifikati tinsab fuq is-sit elettroniku tal-Kunsill tal-Latvja dwar il-Bailiffs Ċertifikati. Il-portal bħalissa huwa disponibbli biss bil-Latvjan.
 L-organizzazzjoni li tipprovdi l-għajnuna legali
 Ma hemmx lista ta' dawn l-organizzazzjonijet fil-Latvja.
 L-Uffiċċju tal-Prosekutur Pubbliku, Is-Servizz ta' Kontra l-Ħasil tal-Flus, Il-Portal tal-Qrati Nazzjonali, L-Amministrazzjoni tal-Qrati, Il-Kunsill tal-Latvja dwar l-Avukati Ċertifikati, In-Nutara tal-Latvja, Il-Kunsill tal-Latvja tal-Bailiffs Ċertifikati, Il-Ministeru tal-Ġustizzja tar-Repubblika tal-Latvja


type: wikipedia

text:
Rijád () je hlavné mesto Saudskej Arábie. Mesto má približne 7,6 milióna obyvateľov.
 Poloha
 Nachádza sa v centrálnej časti Arabského polostrova, v regióne Nadžd. Rozprestiera sa na ploche 1300 km2 a rozloha celej aglomerácie činí 1815 km2.
 Dejiny
 Rijád bol ešte v predislamských časoch nazývaný Haždar. Bol založený na sútoku niekoľkých riek (dnes wádí) ako malá osada, tam kde bola dostupná podzemná voda. Hlavným mestom prvého saudského štátu sa stal po tom, čo Turci v roku 1818 dobyli a vyplienili pôvodné hlavné mesto Dirʿíja. Na začiatku 19. storočia tu sídlili wahhábovci, v roku 1902 ho dobyl Ibn Saud, ktorý si ho v roku 1932 vybral za hlavné mesto nového kráľovstva (Saudská Arábia). V roku 1950 tu boli strhnuté hradby, čo uľahčilo budúci rozvoj. Od roku 1982 tu sídli všetka administratíva (dovtedy bola v Džidde) a zažíva prudký rast. Boli vybudované nové bulváre a mrakodrapy.
 Charakter mesta
 Rijád je moderné veľkomesto, hlavné politické a ekonomické centrum štátu. Hoci leží uprostred púšte, vody je tu dostatok - je sem privádzaná dlhým potrubím z Perzského zálivu, kde sa odsoľuje. Administratívne sa Rijád delí na 17 mestských obvodov.
 Obyvateľstvo
 Počet obyvateľov Rijádu sa od 19. storočia veľmi rýchlo zvyšuje. V roku 1862 tu sídlilo iba 7,5 tisíca obyvateľov, v roku 1935 to bolo 30 tisíc, v roku 1972 pol milióna, v roku 2013 5,89 milióna a v roku 2018 už 7,67 mil. obyvateľov.
 Doprava
 Medzinárodné letisko kráľa Chálida leží približne dvadsaťpäť kilometrov severne od centra mesta. Do jeho otvorenia v roku 1983 slúžila ako medzinárodné civilné letisko dnešná vojenská letecká základňa Rijád saudského kráľovského letectva.
 Šport
 V Rijáde hrajú tri prvoligové futbalové kluby: Al Hilal FC, Al Nassr FC a Al Shabab FC.
 Iné projekty
 Zdroj
 Hlavné mestá v Ázii
 Mestá v Saudskej Arábii


text:
Motörhead huwa grupp mużikali Renju Unit fuq mużika heavy metal.
 Il-membri tal-band huma Lemmy, Phil Campbell, Mikkey Dee.
 Grupp
 Membri kurrenti
 Lemmy Kilmister (1975 - preżent)
 Phil Campbell (1984 - preżent)
 Mikkey Dee (1992 - preżent)
 Membri tal-passat
 Larry Wallis (1975 - 1976)
 Lucas Fox (1975 - 1976)
 "Fast" Eddie Clarke (1976 - 1982)
 Phil "Philty Animal" Taylor (1976 - 1984 1987 - 1992)
 Brian "Robbo" Robertson (1982 - 1983)
 Würzel (1984 - 1995)
 Pete Gill (1984 - 1987)
 Diskografija
 Albums
 1977: Motörhead
 1979: Overkil
 1979: Bomber
 1979: On Parole
 1980: Ace of Spades
 1982: Iron Fist
 1983: Another Perfect Day
 1986: Orgasmatron
 1987: Rock 'n' Roll
 1991: 1916
 1992: March ör Die
 1993: Bastards
 1995: Sacrifice
 1996: Overnight Sensation
 1998: Snake Bite Love
 2000: We Are Motörhead
 2002: Hammered
 2004: Inferno
 2006: Kiss of Death
 2008: Motörizer
 2011: The Wörld Is Yours
 Gruppi mużikali


text:
En Dungeon Master (eller GameMaster/GM) er spillemesteren i rollespil, en person som er fortælleren. Han eller hun har klargjort et eventyr som spillerne skal ud på. Spillemesteren bestemmer så også udfaldet af hvad de forskellige handlinger udgør og hvad der sker når spilleren foretager sig noget.
 Spillemesteren skal også gøre det sjovt for spillerne, og laver en god balance så ikke der kommer for stærke/svage monster så spillet ikke bliver sjovt mere.
 Gode spillemestre har et godt overblik, skarpe vitser og en masse ideer.
 Se også spillemester (Game Master)
 Dungeon Master Encyclopaedia (en)(fr)
 Dungeon Master – forum (en)
 Rollespil


type: caselaw

jurisdiction: EU

text:
 12.9.2009
 CS
 Úřední věstník Evropské unie
 C 220/40
 Žaloba podaná dne 17. července 2009 — CEVA v. Komise
 (Věc T-285/09)
 2009/C 220/85
 Jednací jazyk: francouzština
 Účastníci řízení
 Žalobce: Centre d’Étude et de Valorisation des Algues SA (CEVA) (Pleubian, Francie) (zástupce: J.-M. Peyrical, advokát)
 Žalovaná: Komise Evropských společenství
 Návrhové žádání žalobkyně
 —
 jednak konstatovat nedostatečné odůvodnění vykonatelných titulů v důsledku čtyř oznámení Evropské Komise o neuhrazení dluhu č. 3230901933, č. 3230901935, č. 323090136 a č. 3230901937 ze dne 11. května 2009;
 —
 dále konstatovat nebezpečí bezdůvodného obohacení Komise v případě, že CEVA navrátí částku 173 435 eur vzniklou z úroků z prodlení;
 —
 v důsledku toho zrušit vykonatelné tituly v důsledku čtyř oznámení o neuhrazení dluhu č. 3230901933, č. 3230901935, č. 323090136 a č. 3230901937 ze dne 11. května 2009;
 —
 nakonec konstatovat nedodržení smluvních ustanovení smlouvy č. Q5RS-2000-31334 nazvané SEAPURA Komisí;
 —
 zejména nedodržení ustanovení čl. 22 odst. 5 § 3 přílohy II, čl. 3 odst. 5 přílohy II smlouvy č. Q5RS-2000-31334;
 —
 v důsledku toho zrušit vykonatelné tituly v důsledku čtyř oznámení o neuhrazení dluhu č. 3230901933, č. 3230901935, č. 323090136 a č. 3230901937 ze dne 11. května 2009.
 Žalobní důvody a hlavní argumenty
 Žalobce se touto žalobou domáhá zrušení vykonatelných titulů, kterými se Komise domáhala navrácení veškerých záloh vyplacených žalobci v rámci smlouvy SEAPURA č. Q5RS-2000-31334 týkající se výzkumného projektu a technologického rozvoje.
 Žalobce na podporu své žaloby uplatňuje tři žalobní důvody vycházející z:
 —
 nedostatečného odůvodnění v rozsahu, v němž se Komise opřela o údajné porušení smluvních povinností ze strany žalobce, aniž by však uvedla právní a skutkové odůvodnění na podporu tohoto tvrzení;
 —
 porušení zásady zákazu bezdůvodného obohacení, jelikož důsledkem navrácení celé částky, kterého se Komise domáhala bylo, že se Komise neoprávněně obohatí v rozsahu, v němž získá práce a studie uskutečněné žalobcem, aniž by však za jejich uskutečnění zaplatila;
 z nedodržení kontrolní pravomoci v průběhu plnění smlouvy ze strany Komise.


type: contracts

text:
 8.7.2005
 CS
 Úřední věstník Evropské unie
 C 169/26
 ÚMLUVA
 o přistoupení Španělského království a Portugalské republiky k Úmluvě o právu rozhodném pro smluvní závazkové vztahy, otevřené k podpisu v Římě dne 19. června 1980
 VYSOKÉ SMLUVNÍ STRANY SMLOUVY O ZALOŽENÍ EVROPSKÉHO HOSPODÁŘSKÉHO SPOLEČENSTVÍ,
 VZHLEDEM K TOMU, že se Španělské království a Portugalská republika tím, že se staly členy Společenství, zavázaly přistoupit k Úmluvě o právu rozhodném pro smluvní závazkové vztahy, otevřené k podpisu v Římě dne 19. června 1980,
 ZA JEHO VELIČENSTVO KRÁLE BELGIČANŮ:
 Melchior WATHELET,
 místopředseda vlády, ministr spravedlnosti a hospodářství,
 ZA JEJÍ VELIČENSTVO KRÁLOVNU DÁNSKA:
 Michael BEDNIK,
 ministr spravedlnosti,
 ZA PREZIDENTA SPOLKOVÉ REPUBLIKY NĚMECKO:
 Wolfgang HEYDE,
 ministerský ředitel ve Spolkovém ministerstvu spravedlnosti,
 ZA PREZIDENTA ŘECKÉ REPUBLIKY:
 Michalis PAPACONSTANTINOU,
 ministr spravedlnosti,
 ZA JEHO VELIČENSTVO KRÁLE ŠPANĚLSKA:
 Tomás DE LA QUADRA-SALCEDO y Fernández DEL CASTILLO,
 ministr spravedlnosti,
 ZA PREZIDENTA FRANCOUZSKÉ REPUBLIKY:
 Michel VAUZELLE,
 strážce pečeti, ministr spravedlnosti,
 ZA PREZIDENTKU IRSKA:
 Pádraig FLYNN,
 ministr spravedlnosti
 ZA PREZIDENTA ITALSKÉ REPUBLIKY:
 Giovanni BATTISTINI,
 velvyslanec v Lisabonu,
 ZA JEHO KRÁLOVSKOU VÝSOST VELKOVÉVODU LUCEMBURSKA:
 Charles ELSEN,
 první vládní rada,
 ZA JEJÍ VELIČENSTVO KRÁLOVNU NIZOZEMSKA:
 E. M. H. HIRSCH BALLIN,
 ministr spravedlnosti,
 ZA PREZIDENTA PORTUGALSKÉ REPUBLIKY:
 Álvaro José BRILHANTE LABORINHO LÚCIO,
 ministr spravedlnosti,
 ZA JEJÍ VELIČENSTVO KRÁLOVNU SPOJENÉHO KRÁLOVSTVÍ VELKÉ BRITÁNIE A SEVERNÍHO IRSKA:
 John Mark TAYLOR,
 státní podtajemník ministerstva lorda kancléře,
 DOHODLI TAKTO:
 Článek 1
 Španělské království a Portugalská republika přistupují k Úmluvě o právu rozhodném pro smluvní závazkové vztahy, otevřené k podpisu v Římě dne 19. června 1980.
 Článek 2
 Úmluva o právu rozhodném pro smluvní závazkové vztahy se mění takto:
 1.
 zrušují se čl. 22 odst. 2, článek 27 a druhá věta čl. 30 odst. 3;
 2.
 v článku 31 se písmeno d) nahrazuje tímto:
 „d)
 sdělení učiněná podle článků 23, 24, 25, 26 a 30“
 .
 Článek 3
 Generální tajemník Rady Evropských společenství předá ověřený opis Úmluvy o právu rozhodném pro smluvní závazkové vztahy v jazyce anglickém, dánském, francouzském, irském, italském, německém, nizozemském a řeckém vládám Španělského království a Portugalské republiky.
 Znění Úmluvy o právu rozhodném pro smluvní závazkové vztahy v portugalském a španělském jazyce jsou uvedena v přílohách I a II této úmluvy. Znění v portugalském a španělském jazyce jsou platná za stejných podmínek jako ostatní znění Úmluvy o právu rozhodném pro smluvní závazkové vztahy.
 Článek 4
 Tuto úmluvu ratifikují signatářské státy. Ratifikační listiny budou uloženy u generálního tajemníka Rady Evropských společenství.
 Článek 5
 Tato úmluva vstupuje v platnost ve vztazích mezi státy, které ji ratifikují, prvním dnem třetího měsíce následujícího po uložení poslední ratifikační listiny Španělským královstvím nebo Portugalskou republikou a jedním státem, který ratifikoval Úmluvu o právu rozhodném pro smluvní závazkové vztahy.
 Tato úmluva vstupuje v platnost pro každý smluvní stát, který ji ratifikuje později, prvním dnem třetího měsíce následujícího po uložení jeho ratifikační listiny.
 Článek 6
 Generální tajemník Rady Evropských společenství oznámí signatářským státům:
 a)
 uložení každé ratifikační listiny,
 b)
 dny vstupu této úmluvy v platnost pro smluvní státy.
 Článek 7
 Tato úmluva, sepsaná v jediném vyhotovení v jazyce anglickém, dánském, francouzském, irském, italském, německém, nizozemském, portugalském, řeckém a španělském, přičemž všechna znění mají stejnou platnost, bude uložena v archivu Generálního sekretariátu Rady Evropských společenství. Generální tajemník předá ověřený opis vládě každého signatářského státu.


text:
 Important legal notice
 |
 22005A0927(01)
 Protocol to the Agreement on Cooperation and Customs Union between the European Economic Community and the Republic of San Marino, regarding the participation, as contracting parties, of the Czech Republic, the Republic of Estonia, the Republic of Cyprus, the Republic of Latvia, the Republic of Lithuania, the Republic of Hungary, the Republic of Malta, the Republic of Poland, the Republic of Slovenia and the Slovak Republic, pursuant to their accession to the European Union
 Official Journal L 251 , 27/09/2005 P. 0003 - 0006 Official Journal L 168 , 21/06/2006 P. 0322 - 0326
 Protocolto the Agreement on Cooperation and Customs Union between the European Economic Community and the Republic of San Marino, regarding the participation, as contracting parties, of the Czech Republic, the Republic of Estonia, the Republic of Cyprus, the Republic of Latvia, the Republic of Lithuania, the Republic of Hungary, the Republic of Malta, the Republic of Poland, the Republic of Slovenia and the Slovak Republic, pursuant to their accession to the European UnionTHE KINGDOM OF BELGIUM,THE CZECH REPUBLIC,THE KINGDOM OF DENMARK,THE FEDERAL REPUBLIC OF GERMANY,THE REPUBLIC OF ESTONIA,THE HELLENIC REPUBLIC,THE KINGDOM OF SPAIN,THE FRENCH REPUBLIC,IRELAND,THE ITALIAN REPUBLIC,THE REPUBLIC OF CYPRUS,THE REPUBLIC OF LATVIA,THE REPUBLIC OF LITHUANIA,THE GRAND DUCHY OF LUXEMBOURG,THE REPUBLIC OF HUNGARY,THE REPUBLIC OF MALTA,THE KINGDOM OF THE NETHERLANDS,THE REPUBLIC OF AUSTRIA,THE REPUBLIC OF POLAND,THE PORTUGUESE REPUBLIC,THE REPUBLIC OF SLOVENIA,THE SLOVAK REPUBLIC,THE REPUBLIC OF FINLAND,THE KINGDOM OF SWEDEN,THE UNITED KINGDOM OF GREAT BRITAIN, AND NORTHERN IRELAND,(The Member States) represented by the Council of the European Union, and,THE EUROPEAN COMMUNITY, also represented by the Council of the European Union,of the one part, andTHE REPUBLIC OF SAN MARINO,of the other part,HAVING REGARD to the Agreement on Cooperation and Customs Union between the European Economic Community and the Republic of San Marino of 16 December 1991 (the Agreement), which entered into force on 1 April 2002,HAVING REGARD to the accession of the Czech Republic, the Republic of Estonia, the Republic of Cyprus, the Republic of Latvia, the Republic of Lithuania, the Republic of Hungary, the Republic of Malta, the Republic of Poland, the Republic of Slovenia and the Slovak Republic (the new Member States) to the European Union on 1 May 2004,WHEREAS the new Member States are to become Contracting Parties to the Agreement,CONSIDERING that the Treaty of Accession grants to the Council of the European Union the power to conclude, on behalf of the present Member States and the new Member States, a protocol on the accession of the new Member States to the Agreement,HAVE AGREED AS FOLLOWS:Article 1The new Member States hereby become Contracting Parties to the Agreement. They shall respectively adopt and take note, in the same manner as the present Member States, of the Agreement, as well as the Declarations annexed to it.Article 2This Protocol shall be an integral part of the Agreement.Article 31. This Protocol shall be approved by the Council of the European Union, on behalf of the Member States and the European Community, and by the Republic of San Marino in accordance with their own procedures.2. The Parties shall notify each other of the accomplishment of these procedures. The instruments of approval shall be deposited with the General Secretariat of the Council of the European Union.Article 4This Protocol shall enter into force on the first day of the first month following the date of deposit of the last instrument of approval.Article 5The texts of the Agreement, as well as the Declarations annexed to it, are drawn up in the Czech, Estonian, Hungarian, Latvian, Lithuanian, Maltese, Polish, Slovak and Slovenian languages.They are annexed to this Protocol and are equally authentic with the texts in the other languages in which the Agreement, as well as the Declarations annexed to it are drawn up.Article 6This Protocol is drawn up in duplicate in the Czech, Danish, Dutch, English, Estonian, Finnish, French, German, Greek, Hungarian, Italian, Latvian, Lithuanian, Maltese, Polish, Portuguese, Slovenian, Slovak, Spanish and Swedish languages, each of those texts being equally authentic.Hecho en Bruselas, el cuatro de mayo de dos mil cinco.V Bruselu dne čtvrtého května dva tisíce pět.Udfærdiget i Bruxelles den fjerde maj to tusind og fem.Geschehen zu Brüssel am vierten Mai zweitausendfünf.Kahe tuhande viienda aasta maikuu neljandal päeval Brüsselis.Έγινε στις Βρυξέλλες, στις τέσσερις Μαΐου δύο χιλιάδες πέντε.Done at Brussels on the fourth day of May in the year two thousand and five.Fait à Bruxelles, le quatre mai deux mille cinq.Fatto a Bruxelles, addì quattro maggio duemilacinque.Briselē, divtūkstoš piektā gada ceturtajā maijā.Priimta du tūkstančiai penktų metų gegužės ketvirtą dieną Briuselyje.Kelt Brüsszelben, a kettőezer-ötödik év május havának negyedik napján.Magħmul fi Brussel, fl-erbgħa jum ta' Mejju tas-sena elfejn u ħamsa.Gedaan te Brussel, de vierde mei tweeduizend vijf.Sporządzono w Brukseli dnia czwartego maja roku dwatysiące piątego.Feito em Bruxelas, em quatro de Maio de dois mil e cinco.V Bruslju, četrtega maja leta dva tisoč pet.V Bruseli dňa štvrtého mája dvetisícpäť.Tehty Brysselissä neljäntenä päivänä toukokuuta vuonna kaksituhattaviisi.Som skedde i Bryssel den fjärde maj tjugohundrafem.Por los Estados miembrosZa členské státyFor medlemsstaterneFür die MitgliedstaatenLiikmesriikide nimelΓια τα κράτη μέληFor the Member StatesPour les États membresPer gli Stati membriDalībvalstu vārdāValstybių narių varduA tagállamok részérőlGhall-Istati MembriVoor de lidstatenW imieniu Państw CzłonkowskichPelos Estados-MembrosZa členské štátyZa države članiceJäsenvaltioiden puolestaPå medlemsstaternas vägnar+++++ TIFF +++++Por las Comunidades EuropeasZa Evropská společenstviFor de Europæiske FællesskaberFür die Europäischen GemeinschaftenEuroopa ühenduste nimelΓια τις Ευρωπαϊκές ΚοινότητεςFor the European CommunitiesPour les Communautés européennesPer le Comunità europeeEiropas Kopienu vārdāEuropos Bendrijų varduAz Európai Közösségek részérőlGhall-Komunitajiet EwropejVoor de Europese GemeenschappenW imieniu Wspólnot EuropejskichPelas Comunidades EuropeiasZa Európske spoločenstváZa Evropske skupnostiEuroopan yhteisöjen puolestaPå Europeiska gemenskapernas vägnar+++++ TIFF +++++Por la República de San MarinoZa Republiku San MarinoFor Republikken San MarinoIm Namen der Republik San MarinoSan Marino Vabariigi nimelΓια τη Δημοκρατία του Αγίου ΜαρίνουFor the Republic of San MarinoPour la République de Saint-MarinPer la Repubblica di San MarinoSanmarīno Republikas vārdāSan Marino Respublikos varduA San Marino Köztársaság részérőlGħar-Repubblika ta' San MarinoVoor de Republiek San MarinoW imieniu Republiki San MarinoPela República de São MarinoZa Sanmarínsku republikuZa Republiko San MarinoSan Marinon tasavallan puolestaPå Republiken San Marinos vägnar+++++ TIFF +++++--------------------------------------------------


text:
Il làbdano () è una oleoresina che si ottiene dall'arbusto Cistus ladanifer, usata in profumeria sia per le proprietà olfattive, sia per le proprietà fissative.
 È detta anche làdano o làudano (da non confondere con la tintura d'oppio), nome quest'ultimo presente in due passi della Genesi nella traduzione CEI della Bibbia, benché lo stesso termine sia tradotto nella Nuova Riveduta come "mirra".
 Note
 Altri progetti
 Collegamenti esterni
 Resine vegetali


text:
Сла̀тина е село в Северна България. То се намира в община Ловеч, област Ловеч.
 География
 Село Слатина е разположено в долината на река Осъм на 15 км северно от гр. Ловеч и 20 км южно от гр. Плевен по склоновете на два хълма и малка долина, на височина около 220 м над морското равнище.
 История
 За произхода на името на с. Слатина има няколко предположения. Думата „слатина“ е славянска и означава извор, който тече бавно, ниско място където се стича вода. В землището около селото действително има малки бавно изтичащи се, а не бликащи извори. Името на Слатина се отъждествява и с глагола „сливам“ т.е. образувано от сливането на няколко махали – „СЛЯТИНО“. По време на османското владичество, турците обяснявали името на селото с турското „татладън“ /сладък, меден/ или „насладън“ /сладина/, тъй като тогава се отглеждали много кошери. Първото заселване е в местността „Селището“/Блатото/ на около 2 км североизточно от сегашното село. Това се вижда от римската попътна карта Табула Пеутенгириана, преиздадена през 1888 г. от Конрад Миллер – преподавател в Щутгарския университет. Условията били отлични за образуване на голямо село – изобилна вода, плодородна почва и централен римски път Ескус – Мелта. Близо до м. „Селището“ се намира м. „Калугерец“, където от археологически находки се установява, че е било селище от римски период. От петте тракийски надгробни могили около селото, може да се съди, че първи заселници по тези земи са били траките. Предполага се, че по време на османските завоевания е станало преселването на населението от селището и близките махали в местностите „Суватя“, „Новоселци“, „Смърдичец“ в сегашното селище, където населението е избягало от повинностите на турските кервани, минаващи по централния път. Това ново заселване вероятно е станало през XIV, XV век. Първият писмен източник за съществуването на с. Слатина датира от 1445 г. По това време селото е било феодална владение на Якуб Челеби.
 Първата кооперация в България е създадена в с. Слатина от големия българин Бочо Илиев. На 07.06.2015 г., на тържествена церемония, придружена от празничен водосвет площада в центъра на селото вече носи името на Бочо Илиев.
 Язовир „Мишковец“, Язовир „Блатото“, както и останалите три микроязовира, локализирани на баира над селото са в непосредствена близост до бившата военна база „Венеца“.
 Църквата „Света Параскева“ е изградена в от дебърския майстор строител Станчо Марков. Над вратата има надпис „Майстор Станчо Марков Дебралиѧ“.
 Личности
 Ивайло Цонков, главен аситент по наказателнопроцесуални науки в Софийски университет
 Бочо Илиев, стопански деец
 Йонко Панов, генерал – лейтенант
 о.з.полк. Васил Кипиров-следовател в Окръжна следствена служба-Ловеч
 Други
 Всяка година на 7 ноември в селото се провежда традиционния събор.
 Местният ФК „Кърпачев“ е участвал в първенството на Зона „Мизия“ (сегашната Северозападна Трета лига).
 Бележки
 Села в област Ловеч
 Населени места в община Ловеч


text:
Slovo křest může znamenat:
 Křest, obřad očištění vodou, praktikovaný v mnoha náboženstvích
 obřad slavnostního pojmenování, zprovoznění či uvedení na trh věcí, zvířat nebo uměleckých děl (křest knihy, křest lodi)
 první zkušenost, zahájení či inaugurace, například „křest ohněm“ v tomto smyslu znamená první bojovou zkušenost, obecně vážnou životní událost jako příležitost, při níž je třeba osvědčit své kvality (takové jejich reálné a tvrdé až nemilosrdné prověření).